b'\n_START_ARTICLE_\nPablo Neruda\n_START_SECTION_\nBiografie\n_START_PARAGRAPH_\nLa 12 iulie 1904 se na\xc8\x99te Neftal\xc3\xad Ricardo Reyes Basoalto (Pablo Neruda) la Parral, un ora\xc8\x99 aflat la 300\xc2\xa0km la sud de Santiago de Chile, fiul do\xc3\xb1ei Rosa Basoalto de Reyes, \xc3\xaenv\xc4\x83\xc8\x9b\xc4\x83toare,   \xc8\x99i al lui Jos\xc3\xa9 del Carmen Reyes Morales, lucr\xc4\x83tor la c\xc4\x83ile ferate. \xc3\x8en luna august mama sa moare. \xc3\x8en 1906 Jos\xc3\xa9 del Carmen se mut\xc4\x83 la Temuco \xc3\xaempreun\xc4\x83 cu fiul s\xc4\x83u, rec\xc4\x83s\xc4\x83torindu-se cu do\xc3\xb1a Trinidad Candia Marverde. \xc3\x8en 1910 Pablo Neruda devine elev al liceului de b\xc4\x83ie\xc8\x9bi din Temuco, pe care \xc3\xael absolv\xc4\x83 \xc3\xaen 1920. La 18 iulie 1917 \xc3\xaen ziarul La Ma\xc3\xb1ana, din Temuco, se public\xc4\x83 articolul intitulat "Entuziasm \xc8\x99i perseveren\xc8\x9b\xc4\x83" sub semn\xc4\x83tura lui Neftal\xc3\xad Reyes. Este primul material publicat de poet. La  30 noiembrie 1918 public\xc4\x83 poemul "Ochii mei" \xc3\xaen reviata Corre-Vuela din Santiago, nr. 566. \xc3\x8en cursul aceluia\xc8\x99i an public\xc4\x83 alte trei poezii \xc3\xaen aceea\xc8\x99i revist\xc4\x83. Colaboreaz\xc4\x83 la Selva Austral din Temuco, public\xc4\x83 \xc3\xaen reviste din ora\xc8\x99ele Chill\xc3\xa1n \xc8\x99i Valdiva._NEWLINE_Folose\xc8\x99te diferite pseudonime. Ia parte la jocurile florale de la Maule cu poemul "Ideal nocturn", ob\xc8\x9bin\xc3\xa2nd premiul al treilea. \xc3\x8en 1920 adopt\xc4\x83 definitiv pentru scrierile sale pseudonimul de Pablo Neruda.  La 28 noiembrie 1920 ob\xc8\x9bine premiul \xc3\xaent\xc3\xa2i la s\xc4\x83rb\xc4\x83toarea prim\xc4\x83verii din Temuco. \xc3\x8en acela\xc8\x99i an devine pre\xc8\x99edinte al Ateneului literar al liceului din Temuco \xc8\x99i secretar adjunct al Asocia\xc8\x9biei elevilor din ora\xc8\x99ul Cautin. Preg\xc4\x83te\xc8\x99te dou\xc4\x83 c\xc4\x83r\xc8\x9bi - Insulele ciudate \xc8\x99i Osteneli zadarnice - pe care nu le public\xc4\x83. O parte din acestea vor constitui material pentru lucrarea Crepuscular._NEWLINE_\xc3\x8en 1921, Pablo Neruda pleac\xc4\x83 la Santiago pentru a urma Institutul Pedagogic \xc8\x99i a deveni profesor de francez\xc4\x83. La 14 octombrie ob\xc8\x9bine premiul \xc3\xaent\xc3\xa2i la concursul Federa\xc8\x9biei studen\xc8\x9bilor din Chile pentru poemul s\xc4\x83u C\xc3\xa2ntecul s\xc4\x83rb\xc4\x83torii, care se public\xc4\x83 \xc3\xaen revista Federa\xc8\x9biei studen\xc8\x9bilor intitulat\xc4\x83 Juventud. Colaboreaz\xc4\x83 la revista Claridad, organ oficial de pres\xc4\x83 al Federa\xc8\x9biei studen\xc8\x9bilor. La 24 august 1922, sub egida grupului literar Vremia are loc un recital din versurile poe\xc8\x9bilor Joaqu\xc3\xadn Ciufuentes, R. Monestier, Alberto Rojas Gim\xc3\xa9nez \xc8\x99i Pablo Neruda. \xc3\x8en octombrie 1922, revista Los Tiempos, din Montevideo, dedic\xc4\x83 un num\xc4\x83r poeziei tinere, incluz\xc3\xa2nd \xc8\x99i poezia lui Neruda. \xc3\x8en august 1923 apare \xc3\xaen editura Claridad edi\xc8\x9bia oficial\xc4\x83 a volumului Crepuscular. Revista  Dionysios, condus\xc4\x83 de Aliro Oyarz\xc3\xban, \xc3\xaei public\xc4\x83 patru poezii, dintre care ultimele trei vor face parte din Pr\xc4\x83\xc8\x99tiarul entuziast, carte scris\xc4\x83 \xc3\xaen 1923, dar publicat\xc4\x83 abia \xc3\xaen 1933. Public\xc4\x83 patruzeci \xc8\x99i dou\xc4\x83 de articole de critic\xc4\x83 \xc3\xaen revista Claridad sub pseudonimul Sachka. \xc3\x8en iunie 1924 apare \xc3\xaen editura Nascimento edi\xc8\x9bia princeps a celor Dou\xc4\x83zeci de poeme de dragoste \xc8\x99i un c\xc3\xa2ntec de dezn\xc4\x83dejde. Tot \xc3\xaen editura Nascimento apare volumul Pagini alese de Anatole France, introducerea, selec\xc8\x9bia \xc8\x99i traducerea fiind semnate de Neruda._NEWLINE_\xc3\x8en anul 1925, Pablo Neruda se afl\xc4\x83 \xc3\xaen fruntea revistei Caballo de Bastos. Colaboreaz\xc4\x83 la diferite publica\xc8\x9bii literare, cum sunt Andamios, Ali Baba, Dinamo, Renovaci\xc3\xb3n, precum \xc8\x99i la ziarul La Naci\xc3\xb3n. La editura  Nascimento apare edi\xc8\x9bia princeps a volumului \xc3\x8encercarea omului infinit, volum care poart\xc4\x83 dou\xc4\x83 date: anul 1925, data de tip\xc4\x83rire \xc8\x99i 1926, anul de apari\xc8\x9bie. \xc3\x8en aceea\xc8\x99i editur\xc4\x83 apar \xc3\xaen 1926 edi\xc8\x9biile princeps ale volumelor Inele \xc8\x99i Locuitorul \xc8\x99i speran\xc8\x9ba sa. \xc3\x8en num\xc4\x83rul 135 al revistei Claridad se public\xc4\x83, traducerea din limba francez\xc4\x83 semnat\xc4\x83 de Neruda, c\xc3\xa2teva fragmente din Caietele lui Malte Laurids Brigge de Rainer Maria Rilke. \xc3\x8en  revista Atenea, numerele 5 \xc8\x99i 10, se public\xc4\x83 Durere \xc8\x99i Chinuri, poeme care vor face apoi parte din Re\xc8\x99edin\xc8\x9ba pe p\xc4\x83m\xc3\xa2nt sub titlul Madrigal de iarn\xc4\x83 \xc8\x99i respectiv Fantom\xc4\x83._NEWLINE_\xc3\x8en anul 1927 Pablo Neruda este numit consul onorific la Rangoon (Birmania). Pleac\xc4\x83 din Santiago spre Rangoon la 14 iunie, via Buenos Aires, unde se \xc3\xaembarc\xc4\x83 pe Baden, cu care c\xc4\x83l\xc4\x83tore\xc8\x99te p\xc3\xa2n\xc4\x83 la Lisabona. Este \xc3\xaenso\xc8\x9bit de \xc3\x81lvaro Hinojosa.  Sose\xc8\x99te la Madrid la 16 iunie. La 20 iulie se afl\xc4\x83 la Paris, de unde pleac\xc4\x83 spre Marsilia, continu\xc3\xa2ndu-\xc8\x99i apoi c\xc4\x83l\xc4\x83toria spre Rangoon. Tot \xc3\xaen luna iulie trimite ziarului La Naci\xc3\xb3n. Revistele El Sol \xc8\x99i Revista de Occidente din Madrid public\xc4\x83 poeme de Neruda. \xc3\x8en 1928 este numit consul la Colombo (Ceylon), iar 1929 ia parte la Congresul Panhindus desf\xc4\x83\xc8\x99urat la Calcutta. \xc3\x8en 1930 este numit consul la Batavia (Java). La  6 decembrie 1930 se c\xc4\x83s\xc4\x83tore\xc8\x99te cu Maria Antonieta Agenaar Vogelzanz. \xc3\x8en 1931 este consul la Singapore. \xc3\x8en 1932 dup\xc4\x83 o c\xc4\x83l\xc4\x83torie pe mare, care dureaz\xc4\x83 dou\xc4\x83 luni, se re\xc3\xaentoarce \xc3\xaen Chile. La 28 august 1933 sose\xc8\x99te la  Buenos Aires, unde fusese numit consul. \xc3\x8en casa lui Pablo Rojas Paz \xc3\xaei \xc3\xaent\xc3\xa2lne\xc8\x99te la 13 octombrie pe Federico Garc\xc3\xada Lorca. La 5 mai 1934, Pablo Neruda pleac\xc4\x83 la Barcelona, unde este numit consul. La 4 octombrie se na\xc8\x99te la Madrid fiica sa, Malva Marina. La 6 decembrie \xc8\x9bine o conferin\xc8\x9b\xc4\x83 \xc8\x99i un recital de poezie la universitatea din Madrid, fiind prezentat de  Federico Garc\xc3\xada Lorca. \xc3\x8en casa Morlei Lynch o \xc3\xaent\xc3\xa2lne\xc8\x99te pe Delia del Carril. La 3 februarie 1935 se transfer\xc4\x83 la Madrid, pentru a\xc8\x99 exercita func\xc8\x9bia de consul._NEWLINE_La 18 iulie 1936 \xc3\xaencepe r\xc4\x83zboiul civil spaniol, iar la scurt timp este ucis Federico Garc\xc3\xada Lorca. Neruda \xc3\xaencepe ciclul de poezii intitulat Spania \xc3\xaen inim\xc4\x83. Este destituit din func\xc8\x9bia de consul. Pleac\xc4\x83 la Valencia, apoi la Paris. La 7 noiembrie scoate, \xc3\xaempreun\xc4\x83 cu Nancy Cunard, revista Poe\xc8\x9bii lumii ap\xc4\x83r\xc4\x83 poporul spaniol. Se desparte de Maria Antonieta Agenaar. \xc3\x8en februarie 1937 \xc8\x9bine la Paris o conferin\xc8\x9b\xc4\x83 despre Federico Garc\xc3\xada Lorca. \xc3\x8empreun\xc4\x83 cu C\xc3\xa9sar Vallejo fondeaz\xc4\x83, \xc3\xaen aprilie, Grupul hispano-american de ajutorare a Spaniei. La 2 iunie are loc la Paris Congresul Na\xc8\x9biunilor Americane, la care Pablo Neruda roste\xc8\x99te o cuv\xc3\xa2ntare, tradus\xc4\x83 \xc8\x99i editat\xc4\x83 \xc3\xaen limba francez\xc4\x83. Pe 10 octombrie, se \xc3\xaenapoiaz\xc4\x83 \xc3\xaen Chile. La 7 noiembrie fondeaz\xc4\x83 Alian\xc8\x9ba Intelectualelor din Chile pentru Ap\xc4\x83rarea Culturii, fiind ales pre\xc8\x99edinte. La 7 mai se stinge din via\xc8\x9b\xc4\x83, la Temuco, tat\xc4\x83l s\xc4\x83u , iar la 18 august moare \xc8\x99i mama sa vitreg\xc4\x83, do\xc3\xb1a Trinidad Candia. Don Pedro Aguirre Cerda, candidatul Frontului Popular, iese victorios la alegerile preziden\xc8\x9biale din luna octombrie. Neruda str\xc4\x83bate \xc8\x9bara \xc3\xaentreag\xc4\x83 \xc8\x9bin\xc3\xa2nd conferin\xc8\x9be. Pe frontul de lupt\xc4\x83 din Barcelona se public\xc4\x83, \xc3\xaen plin r\xc4\x83zboi civil, Spania \xc3\xaen inim\xc4\x83. \xc3\x8en 1939 este numit consul, cu sediul la Paris, pentru problemele emigr\xc4\x83rii spaniolilor. \xc3\x8en martie pleac\xc4\x83 spre Fran\xc8\x9ba, trec\xc3\xa2nd prin Montevideo, unde ia parte la Congresul Interna\xc8\x9bional al Mi\xc8\x99c\xc4\x83rilor Democrate, ca delegat din partea Alian\xc8\x9bei Intelectualilor din Chile. \xc3\x8en perioada aprilie-iulie se ocup\xc4\x83 de problema refugia\xc8\x9bilor spanioli, pe care reu\xc8\x99e\xc8\x99te s\xc4\x83-i \xc3\xaembarce pe Winnipeg, vapor care ajunge \xc3\xaen Chile la sf\xc3\xa2r\xc8\x99itul anului 1939. La 2 ianuarie 1940 se re\xc3\xaentoarce \xc3\xaen Chile._NEWLINE_La 16 august 1940 sose\xc8\x99te \xc3\xaen Ciudad de Mexico \xc3\xaen calitate de consul general. \xc3\x8en 1941 scrie C\xc3\xa2nt pentru Bolivar, editat de Universitatea Na\xc8\x9bional\xc4\x83 Autonom\xc4\x83 din Mexic. Face o c\xc4\x83l\xc4\x83torie \xc3\xaen Guatemala. \xc3\x8en octombrie 1941 prime\xc8\x99te titlul de doctor honoris causa din partea Universit\xc4\x83\xc8\x9bii din Michoac\xc3\xa1n. \xc3\x8en decembrie este atacat de un grup de nazi\xc8\x99ti la Cuernavaca, prilej cu care sute de intelectuali din toat\xc4\x83 America \xc3\xae\xc8\x99i manifest\xc4\x83 sentimentele lor de solidaritate fa\xc8\x9b\xc4\x83 de Pablo Neruda. \xc3\x8en aprilie 1942 \xc3\xaentreprinde o c\xc4\x83l\xc4\x83torie \xc3\xaen Cuba. La 30 septembrie d\xc4\x83 pentru prima oar\xc4\x83 citire poemului C\xc3\xa2ntec de dragoste pentru Stalingrad._NEWLINE_\xc3\x8en  februarie 1943 face o c\xc4\x83l\xc4\x83torie \xc3\xaen Statele Unite, pentru a lua parte la \xc3\xaent\xc3\xa2lnirea "Glasul Americilor", desf\xc4\x83\xc8\x99urat\xc4\x83 la New York. Se \xc3\xaenapoiaz\xc4\x83 \xc3\xaen Mexic, iar la 27 august i se consacr\xc4\x83 o adunare festiv\xc4\x83 cu prilejul plec\xc4\x83rii sale din aceast\xc4\x83 \xc8\x9bar\xc4\x83, la care iau parte dou\xc4\x83 mii de persoane. La 1 septembrie \xc3\xae\xc8\x99i \xc3\xaencepe c\xc4\x83l\xc4\x83toria spre Chile, vizit\xc3\xa2nd \xc3\xaen drum \xc8\x9b\xc4\x83rile de pe coasta Pacificului. La 3 septembrie se afl\xc4\x83 \xc3\xaen Panama, iar la 9 septembrie \xc3\xaen Columbia, \xc8\x9bar\xc4\x83 \xc3\xaen care \xc3\xaen care este oaspete de onoare  al guvernului prezidat de L\xc3\xb3pez \xc8\x99i al ora\xc8\x99ului Manizales. La Caldas ia fiin\xc8\x9b\xc4\x83 complexul \xc8\x99colar Pablo Neruda. La 22 octombrie se afl\xc4\x83 la Lima \xc8\x99i apoi la Cuzco, unde viziteaz\xc4\x83 ruinele preinca\xc8\x99e de la Macchu Picchu. Este oaspete de onuare al ora\xc8\x99ului Arequipa. Sose\xc8\x99te la Santiago de Chile la 3 noiembrie. La 8 decembrie \xc8\x9bine conferin\xc8\x9bele intitulate C\xc4\x83l\xc4\x83torie \xc3\xaen jurul poeziei mele \xc8\x99i C\xc4\x83l\xc4\x83torie \xc3\xaen inima lui Quevedo. \xc3\x8en 1944 ob\xc8\x9bine premiul municipal pentru poezie._NEWLINE_La 4 martie 1945, este ales senator al republicii din partea provinciilor Tarapac\xc3\xa1 \xc8\x99i Antofagasta. Se editeaz\xc4\x83 bro\xc8\x99ura Salut Nordul \xc8\x99i Stalingradul. Ob\xc8\x9bine Premiul Na\xc8\x9bional pentru Literatur\xc4\x83  \xc3\xaen patria sa. La 30 mai roste\xc8\x99te primul s\xc4\x83u discurs \xc3\xaen Senat, editat apoi \xc3\xaen Patru discursuri. La 8 iulie 1945 devine membru al Partidului Comunist din Chile. La 15 iulie, pe stadionul Pecaemb\xc3\xba din S\xc3\xa3o Paulo ia parte la festivitatea de omagiere a lui Luis Carlos Prestes.  _NEWLINE_La 30 iulie devine membru al Academiei Braziliene de Literatur\xc4\x83 din Rio de Janeiro, discursul de primire fiind rostit de Manuel Bandeira. La 18 ianuarie 1946 este decorat de guvernul Mexicului cu Ordinul Vulturul Aztec. Cu prilejul candidaturii lui Gabriel Gonz\xc3\xa1les la pre\xc8\x99edin\xc8\x9bie, este numit \xc8\x99ef al sectorului de propagand\xc4\x83 na\xc8\x9bional\xc4\x83. La 28 decembrie, printr-o \xc8\x99edin\xc8\x9b\xc4\x83 a tribunalului, numele s\xc4\x83u oficial devine Pablo Neruda. \xc3\x8en 1947 face o c\xc4\x83l\xc4\x83torie \xc3\xaen regiunea Str\xc3\xa2mtorii Magellan. La  27 noiembrie public\xc4\x83 \xc3\xaen El Nacional din Caracas (\xc3\xaen Chile exista cenzura presei de la 4 octombrie) Scrisoare intim\xc4\x83 adresat\xc4\x83 unor milioane de oameni, motiv pentru care pre\xc8\x99edintele Republicii Chile \xc3\xaei intenteaz\xc4\x83 un proces politic. La 6 februarie 1948 roste\xc8\x99te un discurs \xc3\xaen Senat, publicat apoi sub titlul "Acuz". La 3 februarie, Curtea Suprem\xc4\x83 aprob\xc4\x83 destituirea lui Neruda din func\xc8\x9bia de senator al Republicii. La 5 februarie tribunalul hot\xc4\x83r\xc4\x83\xc8\x99te arestarea sa. \xc3\x8encep\xc3\xa2nd de la aceast\xc4\x83 dat\xc4\x83 tr\xc4\x83ie\xc8\x99te ascuns \xc3\xaen Chile, scriind C\xc3\xa2nt general._NEWLINE_La 24 februarie 1949 pleac\xc4\x83 din Chile travers\xc3\xa2nd mun\xc8\x9bii, prin sud. La 25 aprilie ia parte la Primul Congres Mondial al Partizanilor P\xc4\x83cii, prilej cu care \xc3\xae\xc8\x99i dezv\xc4\x83luie ascunz\xc4\x83toarea. Este numit membru al Consiliului Mondial al P\xc4\x83cii. \xc3\x8en iunie face o prim\xc4\x83 c\xc4\x83l\xc4\x83torie \xc3\xaen Uniunea Sovietic\xc4\x83, unde asist\xc4\x83 la festivit\xc4\x83\xc8\x9bile prilejuite de aniversarea a 150 de ani de la na\xc8\x99terea lui Pu\xc8\x99kin. La 27 iunie este omagiat la Moscova de Uniunea Scriitorilor Sovietici.\xc3\x8en iulie viziteaz\xc4\x83 Polonia \xc8\x99i Ungaria, \xc3\xaen august Mexicul, \xc3\xaempreun\xc4\x83 cu Paul Eluard, iar \xc3\xaen septembrie ia parte la Congresul latino-american al Partizanilor P\xc4\x83cii, desf\xc4\x83\xc8\x99urat \xc3\xaen Mexic, \xc8\x9bar\xc4\x83 \xc3\xaen care r\xc4\x83m\xc3\xa2ne p\xc3\xa2n\xc4\x83 la sf\xc3\xa2r\xc8\x99itul anului grav bolnav. I se editeaz\xc4\x83 operele sau selec\xc8\x9bii din poemele sale \xc3\xaen Germania, Cehoslovacia, China, Danemarca, Ungaria, SUA, Uniunea Sovietic\xc4\x83, Mexic, Cuba, Columbia, Guatemala, Argentina. La 28 ianuarie 1950 \xc3\xaei expir\xc4\x83 permisul constitu\xc8\x9bional de a absenta din \xc8\x9bar\xc4\x83, eliberat de pre\xc8\x99edintele Senatului, don Arturo Alessandri. Viziteaz\xc4\x83 praga, Parisul, Roma, New Delhi. Poezia sa este tradus\xc4\x83 \xc3\xaen hindus\xc4\x83, urdu \xc8\x99i bengalez\xc4\x83. \xc3\x8en perioada 16-22 noiembrie 1950 ia parte la cel de al doilea Congres Mondial al Partizanilor P\xc4\x83cii, care are loc la Var\xc8\x99ovia. La 22 noiembrie prime\xc8\x99te \xc3\xaempreun\xc4\x83 cu Picasso \xc8\x99i al\xc8\x9bi oameni de art\xc4\x83, Premiul  Interna\xc8\x9bional pentru Pace pentru poemul s\xc4\x83u S\xc4\x83 se trezeasc\xc4\x83 p\xc4\x83durarul._NEWLINE_La 10 februarie 1952, la Capri, \xc3\xaencepe s\xc4\x83 scrie volumul Strugurii \xc8\x99i vinul. \xc3\x8en lunile iulie \xc8\x99i august  c\xc4\x83l\xc4\x83tore\xc8\x99te \xc3\xaen Berlin \xc8\x99i Danemarca. \xc3\x8en Chile este revocat ordinul de arestare emis \xc3\xaempotriva lui Pablo Neruda \xc3\xaen urm\xc4\x83 cu trei ani \xc8\x99i c\xc3\xa2teva luni. La 12 august se \xc3\xaenapoiaz\xc4\x83 la Santiago de Chile, unde este \xc3\xaent\xc3\xa2mpinat cu mari manifesta\xc8\x9bii omagiale de bun venit. Se instaleaz\xc4\x83 \xc3\xaen locuin\xc8\x9ba de pe bulevardul Lynch. Viziteaz\xc4\x83 Tamuco \xc8\x99i alte localit\xc4\x83\xc8\x9bi din Chile. \xc3\x8en decembrie face o vizit\xc4\x83 \xc3\xaen Uniunea Sovietic\xc4\x83 \xc3\xaen calitate de membru al juriului pentru acordarea Premiului Interna\xc8\x9bional pentru Pace._NEWLINE_La 22 ianuarie 1953, se \xc3\xaentoarce din c\xc4\x83l\xc4\x83toria \xc3\xaen Uniunea Sovietic\xc4\x83 \xc8\x99i organizeaz\xc4\x83 Congresul Continental al Culturii, care \xc3\xae\xc8\x99i desf\xc4\x83\xc8\x99oar\xc4\x83 lucr\xc4\x83rile \xc3\xaen aprilie, \xc3\xaen Santiago de Chile, \xc8\x99i la care iau parte mari personalit\xc4\x83\xc8\x9bi din America, ca Diego Rivera, Nicol\xc3\xa1s Guillen, Jorge Amado \xc8\x99i al\xc8\x9bii. La 20 decembrie i se \xc3\xaenm\xc3\xa2neaz\xc4\x83 Premiul Stalin pentru Pace. \xc3\x8encepe s\xc4\x83-\xc8\x99i construiasc\xc4\x83 re\xc8\x99edin\xc8\x9ba numit\xc4\x83 "La Chascona". \xc3\x8en 1954 Pablo Neruda \xc3\xae\xc8\x99i doneaz\xc4\x83 biblioteca \xc8\x99i alte bunuri universit\xc4\x83\xc8\x9bii din Chile, iar aceasta hot\xc4\x83r\xc4\x83\xc8\x99te la r\xc3\xa2ndul ei s\xc4\x83 finan\xc8\x9beze Funda\xc8\x9bia Neruda pentru Dezvoltarea Poeziei._NEWLINE_\xc3\x8en 1955, se desparte de Delia del Carril. Termin\xc4\x83 de construit locuin\xc8\x9ba numit\xc4\x83 "La Chascona", unde se mut\xc4\x83 \xc3\xaempreun\xc4\x83 cu actuala sa so\xc8\x9bie, Matilde Urrutia. \xc3\x8enfiin\xc8\x9beaz\xc4\x83 \xc8\x99i conduce revista La Gaceta de Chile. Se public\xc4\x83 un volum de poezii alese \xc3\xaen limba persan\xc4\x83. C\xc3\xa2nt general apare la Bucure\xc8\x99ti, Rom\xc3\xa2nia._NEWLINE_Face un voiaj \xc3\xaen Uniunea Sovietic\xc4\x83, China \xc8\x99i alte \xc8\x9b\xc4\x83ri socialiste, precum \xc8\x99i \xc3\xaen Italia \xc8\x99i Fran\xc8\x9ba. \xc3\x8entorc\xc3\xa2ndu-se \xc3\xaen America, prezint\xc4\x83 recitaluri de poezie \xc3\xaen Brazilia \xc8\x99i la Montevideo, apoi \xc3\xae\xc8\x99i petrece vacan\xc8\x9ba la Totoral, regiunea C\xc3\xb3rdoba, republica Argentina._NEWLINE_\xc3\x8en 1958, activeaz\xc4\x83 \xc3\xaen cadrul companiei politice \xc3\xaen vederea alegerii pre\xc8\x99edintelui Republicii Chile. Face turnee \xc8\x99i organizeaz\xc4\x83 adun\xc4\x83ri populare. \xc3\x8en 1959, Pablo Neruda \xc3\xaencepe s\xc4\x83-\xc8\x99i construiasc\xc4\x83 la Valpara\xc3\xadso re\xc8\x99edin\xc8\x9ba numit\xc4\x83 "La Sebastiana"._NEWLINE_Porne\xc8\x99te \xc3\xaentr-o c\xc4\x83l\xc4\x83torie \xc3\xaen jurul lumii, trec\xc3\xa2nd \xc8\x99i prin \xc8\x9bara noastr\xc4\x83, particip\xc4\x83 activ la via\xc8\x9ba politic\xc4\x83 a timpului s\xc4\x83u, prin opere militante puse \xc3\xaen slujba demnit\xc4\x83\xc8\x9bii umane. C\xc4\x83l\xc4\x83torii, conferin\xc8\x9be, premii \xc8\x99i titluri academice, editarea \xc3\xaen tiraje impresionante a operelor sale \xc3\xaen spaniol\xc4\x83 \xc8\x99i \xc3\xaen numeroase alte limbi marcheaz\xc4\x83 recunoa\xc8\x99terea marii valori a poeziei sale, care culmineaz\xc4\x83 cu decernarea Premiului Nobel pentru literatur\xc4\x83 \xc3\xaen octombrie 1971. Nu mai pu\xc8\x9bin str\xc4\x83lucit\xc4\x83 este activitatea politic\xc4\x83 din ultimii ani ai vie\xc8\x9bii. \xc3\x8en 1969 este desemnat din partea Partidului Comunist candidat la pre\xc8\x99edin\xc8\x9bia Republicii Chile \xc8\x99i \xc3\xaen aceast\xc4\x83 calitate str\xc4\x83bate \xc3\xaentreaga \xc8\x9bar\xc4\x83 \xc8\x99i ia parte la tratativele care conduc la formarea Unit\xc4\x83\xc8\x9bii Populare. Ulterior se retrage \xc3\xaen favoarea lui Salvador Allende, care este desemnat candidat unic. \xc3\x8en 1970 ia parte activ\xc4\x83 la campania electoral\xc4\x83 a lui Allende. Dup\xc4\x83 victoria Unit\xc4\x83\xc8\x9bii Populare, c\xc3\xa2nd Allende devine pre\xc8\x99edintele \xc8\x9b\xc4\x83rii, Neruda este numit ambasador \xc3\xaen Fran\xc8\x9ba._NEWLINE_\xc3\x8en 1972 este invitat la New York la Reuniunea Pen Clubului, unde \xc8\x9bine discursul de deschidere \xc8\x99i protesteaz\xc4\x83 \xc3\xaempotriva blocadei la care Statele Unite ale Americii supuseser\xc4\x83 \xc8\x9bara sa. \xc3\x8encepe s\xc4\x83-\xc8\x99i scrie Memoriile. Renun\xc8\x9b\xc4\x83 la func\xc8\x9bia de ambasador la Paris \xc8\x99i se \xc3\xaentoarce \xc3\xaen Chile, prilej cu care guvernul organizeaz\xc4\x83 \xc3\xaen cinstea lui o mare adunare popular\xc4\x83 pe stadionul na\xc8\x9bional din Santiago. La mijlocul anului 1973, adreseaz\xc4\x83 o chemare intelectualilor latino-americani \xc8\x99i europeni pentru evitarea r\xc4\x83zboiului civil \xc3\xaen Chile. La 11 septembrie, un puci militar r\xc4\x83stoarn\xc4\x83 guvernul Unit\xc4\x83\xc8\x9bii Populare, iar pre\xc8\x99edintele Salvador Allende este asasinat.  A murit la 23 septembrie 1973, la Santiago, la c\xc3\xa2teva zile dup\xc4\x83 r\xc4\x83sturnarea guvernului Unit\xc4\x83\xc8\x9bii Populare  de c\xc4\x83tre for\xc8\x9bele armate reac\xc8\x9bionare. Opinia public\xc4\x83 interna\xc8\x9bional\xc4\x83 a luat cuno\xc8\x99tin\xc8\x9b\xc4\x83 cu profund\xc4\x83 indignare de faptul c\xc4\x83, dup\xc4\x83 puciul militar, locuin\xc8\x9ba sa din Valpara\xc3\xadso, precum \xc8\x99i cea din Santiago, unde se \xc8\x9binea priveghiul pentru cel disp\xc4\x83rut, au fost devastate \xc8\x99i distruse de fasci\xc8\x99tii chilieni.'